Jabuli 144
Lega pi loyo lweny ki pi noŋo lonyo
1Gipwo Rwot ma en aye gotta,
ma opwonyo ciŋa pi lweny,
dok oŋiyo lwet ciŋa woko ki lweny.
2En gotta ki cel gogona matek,
en kakannena ki lalarra,
en gwoka macalo kwot, ariŋo alaro bote,
en ma obwoyo rok mapol, omiyo gubedo i te locca,
3-Ai Rwot, dano gin aŋo ma miyo ipo pire?
Dano adana ma mwa-ni piŋo ibedo ka tamo pire?
4Dano obedo calo yamo me yweyo keken,
nino me kwone bene obedo calo tipo ma kato woko oyotoyot.
5Ai Rwot, ywa polo idwok cen, ci ilor ibin piny!
Gud kom godi ci wek guduny yito!
6Mi lutkot owil omeny piny oket woko ata,
celgi ki ateroni ci iradgi woko piny.
7Rye ciŋi piny ki i polo,
ywaya ci ikwanya woko ki i pii matut,
lara ki i ciŋ lurok,
8ma gibedo ka loko lok goba keken.
Kadi bed gutiŋo ciŋgi me kwoŋo kwoŋ,
ento pud inoŋo ni giloko lok goba.
9Abiwero wer manyen boti, ai Rwot;
abigoyo naŋa ma giciko ki tol puc apar kun apaki kwede.
10In aye ma imiyo loc bot luker,
dok ilaro laticci Daudi.
11Lara ki i lak pala lucwan mager,
dok ilara ki i ciŋ lurok
ma giloko megi lok goba keken-ni;
kadi bed gutiŋo ciŋgi me kwoŋo kwoŋ,
ento pud inoŋo ni giloko lok goba.
12Mi litino awobewa kakagi-ni gubed calo ginapita ma doŋ otyeko doŋo woko;
ki anyirawa bene gubed macalo wir me twoke
ma gitoŋo me gero gaŋkal madit.
13Mi derowa ducu gupoŋ woko libic
ki kit wit cam mapatpat.
Mi romiwa bene gunywal litinogi alip
ki dok alip apar i oletwa.
14Mi dyaŋiwa bene guduru gunywal litinogi
ma pe igi myero opot woko nyo gubwog litinogi abwoga.
Pe imi koko me can mo owinnye i dye ganwal
15Gitye ki yomcwiny jo ma kit gum man bipoto i komgi!
Gitye ki gum jo ma Rwot aye Lubaŋagi!